
סדר היום:
תקנות בתי המשפט (אגרות) (תיקון), התשע"א-2010

נכחו:

חבר הוועדה:  

דוד רותם – היו"ר

אורי מקלב 
מוזמנים:

שירי לנג  - לשכת משפטית, הנהלת בתי המשפט

דין ליבנה - עוזר ראשי - יעוץ וחקיקה, משרד המשפטים

מאיר פוקס - עוזר יועמ"ש, המשרד לביטחון פנים

אשרה רודב - רפרנטית ממשל ומינהל באג"ת, משרד האוצר

ייעוץ משפטי: 

נעמה מנחמי
מנהלת הוועדה:
דורית ואג
קצרנית פרלמנטרית:
יפעת שפרכר
תקנות בתי המשפט (אגרות), התשע"א-2010

היו"ר דוד רותם:

תקנות בתי המשפט (אגרות) (תיקון) – אגרה בעתירת שוטר או סוהר.

דין ליבנה:

 לפני מספר חודשים אישרה הוועדה העברה של עתירות של שוטרים וסוהרים בעניינים מסוימים מבג"ץ לבית משפט לעניינים מינהליים. בדיון בוועדה העלה יושב-ראש הוועדה את העובדה שבהקבלה לחיילים שפונים לוועדת הערר בעניינים מסוימים השוטרים ישלמו אגרה גבוהה יותר. הוא ביקש להתאים את האגרות. לאחר עבודת מטה קצרה ומהירה, כפי שביקש היושב-ראש, שביצענו במשרדי הממשלה, מצאנו שנכון לעשות כן והבאנו בפני הוועדה הצעה מוסכמת על כולם לתקן ולהתאים את האגרות באותן עילות, 

היו"ר דוד רותם:

למה זה יתחיל 30 מיום פרסומן ועד אז ישלמו את האגרה הגבוהה? 

דין ליבנה:

נמסר לנו בזמנו מהנהלת בתי המשפט שנדרשת קצת היערכות מבחינה מחשובית ומבחינה מזכירותית לשלוח את ההוראות. האם מבחינתכם מקובל שזה יהיה מיידי?

שירי לנג:

אני חושבת שכן.

נעמה מנחמי:

את סעיף 2 נוריד. בסעיף 1 הסכמנו על נוסח קצת שונה, שאומר בסופו של דבר את אותו דבר, רק שהמטרה שלו היא למנוע מהאזרח את הצורך ללכת ולבדוק בחוקים אחרים בדיוק מה זה אומר, או כמה שפחות. אני אקרא את הנוסח המשולב. אנחנו מתקנים את פרט 20 לתוספת, שהוא עתירה מינהלית, למעט בעתירה כאמור בפרט 20א שאנחנו מתקנים עכשיו. 20א. עתירה מינהלית, כאמור בפרט 37 לתוספת הראשונה לחוק בתי משפט לעניינים מינהליים, שעניינה פיטורין או שחרור של שוטר או סוהר מן החיל או מן השירות, לפי העניין, אך שלא בשל התנהגות החורגת מאמות המידה הנדרשות ממנו ודרגתו, במעמדו או בשל הרשעה בבית משפט בביצוע עבירה פלילית. סכום האגרה יהיה לפי פרט 6, שזה 616 שקלים. 

היו"ר דוד רותם:

תחילתן של תקנות אלו?

נעמה מנחמי:
אנחנו לא נכתוב, לכן זה יהיה מיום הפרסום.

היו"ר דוד רותם:

כמה זמן לוקח עד שזה מתפרסם?

דורית ואג:
עד 10 ימים

דין ליבנה:

נעשה את זה בהקדם האפשרי.

היו"ר דוד רותם:

מחר  בבוקר אני בא להגיש עתירה כזאת, מה אני משלם?

שירי לנג:

עד הפרסום ברשומות אתה משלם את האגרה שקבועה היום, שזאת אגרה גבוהה יותר. 

היו"ר דוד רותם:

צריך לכתוב שתחילתן של תקנות אלו מיום אישורן.

נעמה מנחמי:

אפשר לכתוב תאריך.

שירי לנג:

זה ייכתב בתקנות.

נעמה מנחמי:
אין לי בעיה.

היו"ר דוד רותם:

אני לא רוצה שמחר בבוקר ישלמו אגרה גבוהה.

דן ליבנה:

מקובל.

היו"ר דוד רותם:

מספיק זמן עבר מאז שדרשתי את זה עד היום.  באשמת מי? באשמת הוועדה?

נעמה מנחמי:
הם עושים את זה חודש אחרי. זה ייאמר לזכותם. לקח לנו זמן לקבוע את הדיון. 

היו"ר דוד רותם:
זה מאוד לא בסדר. כמה תיקים כאלה הוגשו?

דין ליבנה:
10.

שירי לנג:
הוגשו 10 עתירות, רק אחת רלוונטית.

היו"ר דוד רותם:

אני חושב שהוועדה צריכה לשלם את ההפרש. זה מאושר מהיום. תודה רבה.

הישיבה ננעלה בשעה 12:05

